《依韵和永叔澄心堂纸答刘原甫》
宋代·梅尧臣

退之昔负天下才，扫掩众说犹除埃。
张籍卢仝斗新怪，最称东野为奇瑰。
当时辞人固不少，漫费纸札磨松煤。
欧阳今与韩相似，海水浩浩山嵬嵬。
石君苏君比卢籍，以我拟郊嗟困摧。
公之此心实扶助，更後有力谁论哉。
禁林晚入接俊彦，一出古纸还相哀。
曼卿子美人不识，昔尝吟唱同樽罍。
因之作诗答原甫，文字駃稳如刀裁。
怪其有纸不寄我，如此出语亦善诙。
往年公赠两大轴，於今爱惜不辄开。
是时有诗述本末，值公再入居兰台。
崇文库书作总目，未暇缀韵酬草莱。
前者京师竞分买，罄竭旧府归邹枚。
自惭把笔粗成字，安可远与锺王陪。
文墨高妙公第一，宜用此纸传将来。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。